**Romanța toamnei nimănui**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-ai să-ți așezi,

În miez de toamnă,

Obrazul fin la pieptul meu,

Te voi primi

Ca pe-o zeiță

Din visul ce-l visam doar eu.

Te voi numi crăiasa toamnei,

Regina visurilor mele,

Izvor al strălucirii care,

În ochii mei, reflectă stele.

Te voi privi ca pe-o copilă

Rătăcitoare-n lumi de vis,

Cu mine-n gând,

Având ca țintă

Doar brațele

Ce ți-am deschis.

Iar tu,

În calda-mbrățișare,

Îmi vei zâmbi, îmbujorată,

Și vei uita de drumul care

A fost tot ce știai odată,

Și-ai să-mi promiți,

Cu o privire

Senină-a ochilor căprui,

O viață plină de iubire,

Cum n-a mai fost a nimănui.